Document ID: 32007D0442

KOMISJONI OTSUS,
21. juuni 2007,
nõukogu direktiivi 91/414/EMÜ I lisasse teatavate toimeainete kandmata jätmise kohta ja neid toimeaineid sisaldavate taimekaitsevahendite lubade tühistamise kohta
(teatavaks tehtud numbri K(2007) 2576 all)
(EMPs kohaldatav tekst)
(2007/442/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 8 lõike 2 neljandat lõiku,
ning arvestades järgmist:
(1)
Direktiivi 91/414/EMÜ artikli 8 lõikes 2 on sätestatud, et liikmesriik võib 12 aasta jooksul pärast kõnealuse direktiivi teatavakstegemist lubada turule viia taimekaitsevahendeid, mis sisaldavad I lisas loetlemata toimeaineid, mis on juba turul kaks aastat pärast teatavakstegemise kuupäeva, samal ajal kui neid toimeaineid uuritakse järk-järgult tööprogrammi raames.
(2)
Komisjoni määrustes (EÜ) nr 1112/2002 (2) ja (EÜ) nr 2229/2004 (3) on sätestatud direktiivi 91/414/EMÜ artikli 8 lõikes 2 osutatud tööprogrammi neljanda etapi üksikasjalikud rakenduseeskirjad.
(3)
Määrusega (EÜ) nr 2229/2004 on Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia tootjatele antud võimalus osaleda tööprogrammi neljandas etapis ning ette nähtud ülevaate tegemine toimeainetest, mis olid nendes liikmesriikides turul 30. aprillil 2004 ja mis ei olnud tööprogrammiga hõlmatud.
(4)
Teatavate toimeainete osas ei esitanud ükski tootja määruse (EÜ) nr 2229/2004 artikli 4 lõike 1 kohast teadet. Kui komisjon liikmesriike sellest asjaolust 18. novembril 2005 teavitas, ei näidanud ükski uus liikmesriik määratud tähtaja jooksul üles sellekohast huvi.
(5)
Teatavate muude toimeainete osas loobusid kõik teatajad tööprogrammis osalemisest. Komisjon esitas liikmesriikidele selle teabe 4. aprillil 2006. Üksnes kolmel juhul otsustasid liikmesriigid vastavalt määruse (EÜ) nr 2229/2004 artikli 14 lõikele 3 toimida teatajana, et jätkata osalemist tööprogrammis.
(6)
Mõne toimeaine kohta ei ole esitatud täielikku toimikut ja ükski liikmesriik ei ole avaldanud soovi toimida nende puhul teatajana.
(7)
Sellest tulenevalt ei tuleks 4., 5. ja 6. põhjenduses osutatud toimeaineid kanda direktiivi 91/414/EMÜ I lisasse ja liikmesriigid peaksid tühistama kõigi neid toimeaineid sisaldavate taimekaitsevahendite load.
(8)
Mõne kõnealuse toimeaine kohta on esitatud teavet, mille komisjon koos liikmesriikide ekspertidega läbi vaatas ja mille kohaselt asjaomaste ainete edasine kasutamine on vajalik. Asjaolusid arvestades on seepärast põhjendatud lubade tühistamise tähtaja pikendamine teatavate oluliste kasutusalade puhul, millel puuduvad tõhusad alternatiivid, nähes samas võimalike riskide vähendamiseks ette ranged tingimused.
(9)
Toimeainete suhtes, mida sisaldavate taimekaitsevahendite turult kõrvaldamiseks vajalik etteteatamisaeg on lühike, on asjakohane ette näha kuni 12 kuu pikkune ajapikendus olemasolevate varude realiseerimiseks, ladustamiseks, turuleviimiseks ja kasutamiseks, et kõnealuseid varusid oleks võimalik kasutada ainult ühe kasvutsükli jooksul. Kui on ette nähtud pikem etteteatamisaeg, võib seda lühendada nii, et see lõpeb kasvuperioodi lõpul.
(10)
Käesolev otsus ei piira taotluste esitamist vastavalt direktiivi 91/414/EMÜ artikli 6 lõikele 2 nende toimeainete võimalikuks kandmiseks kõnealuse direktiivi I lisasse.
(11)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Käesoleva otsuse I lisas loetletud toimeaineid ei kanta toimeainena direktiivi 91/414/EMÜ I lisasse.
Artikkel 2
Liikmesriigid tagavad, et:
a)
käesoleva otsuse I lisas loetletud toimeaineid sisaldavate taimekaitsevahendite load tühistatakse 22. detsembriks 2007;
b)
kõnealuseid toimeaineid sisaldavate taimekaitsevahendite lubasid ei väljastata ega pikendata alates käesoleva otsuse avaldamise kuupäevast.
Artikkel 3
1. Erandina artiklist 2 võivad II lisa veerus B loetletud liikmesriigid jätta jõusse kõnealuse lisa veerus A loetletud toimeaineid sisaldavate taimekaitsevahendite load kasutamiseks selle lisa veerus C nimetatud viisil kuni 30. juunini 2010, kui nad täidavad järgmisi tingimusi:
a)
tagavad, et kasutamine ei mõju kahjulikult inimeste ja loomade tervisele ega ebasoodsalt keskkonnale;
b)
tagavad, et turule jäänud taimekaitsevahendid varustatakse uute etikettidega vastavalt piiratud kasutustingimustele;
c)
kehtestavad kõik asjakohased meetmed võimalike riskide vähendamiseks;
d)
tagavad, et asjaomastele kasutusviisidele otsitakse tõsiselt alternatiive.
2. Lõikes 1 sätestatud erandit kasutavad liikmesriigid teavitavad komisjoni iga aasta 31. detsembriks lõike 1 ning eelkõige selle punktide a-d alusel võetud meetmetest.
Artikkel 4
Ajapikendus, mille liikmesriigid annavad vastavalt direktiivi 91/414/EMÜ artikli 4 lõikele 6, peab olema võimalikult lühike.
Lubade puhul, mis tühistatakse vastavalt artiklile 2, lõpeb ajapikendus hiljemalt 22. detsembril 2008.
Lubade puhul, mis tühistatakse vastavalt artiklile 3, lõpeb ajapikendus hiljemalt 31. detsembril 2010.
Artikkel 5
Käesolev otsus on adresseeritud liikmesriikidele.
Brüssel, 21. juuni 2007

Labels: 4
20
0
3
6